b'\n_START_ARTICLE_\nCraonne\n_START_SECTION_\nGeografija\n_START_PARAGRAPH_\nKraj se nahaja v pokrajini Laonnois na sredi poti med Laonom in Reimsom. Pred prvo svetovno vojno se je vas raztegovala na obrobju planote Chemin des Dames. Nova vas je ume\xc5\xa1\xc4\x8dena v dolini jugozahodno od stare vasi.\n_START_SECTION_\nAdministracija\n_START_PARAGRAPH_\nCraonne je sede\xc5\xbe istoimenskega kantona, v katerega so poleg njegove vklju\xc4\x8dene \xc5\xa1e ob\xc4\x8dine Aizelles, Aubigny-en-Laonnois, Beaurieux, Berrieux, Bouconville-Vauclair, Bourg-et-Comin, Braye-en-Laonnois, Cerny-en-Laonnois, Chamouille, Chermizy-Ailles, Colligis-Crandelain, Corbeny, Craonnelle, Cuiry-l\xc3\xa8s-Chaudardes, Cuissy-et-Geny, Goudelancourt-l\xc3\xa8s-Berrieux, Jumigny, Lierval, Martigny-Courpierre, Monthenault, Moulins, Moussy-Verneuil, Neuville-sur-Ailette, \xc5\x92uilly, Oulches-la-Vall\xc3\xa9e-Foulon, Paissy, Pancy-Courtecon, Pargnan, Sainte-Croix, Saint-Thomas, Trucy, Vassogne in Vendresse-Beaulne s 5.156 prebivalci._NEWLINE_Kanton je sestavni del okro\xc5\xbeja Laon.\n_START_SECTION_\nZgodovina\n_START_PARAGRAPH_\nCraonne se prvikrat omenja leta 907 kot Craonna, Craubenna._NEWLINE_V novej\xc5\xa1i zgodovini se vas pojavi v ospredju leta 1814 kot prizori\xc5\xa1\xc4\x8de bitke, v kateri je Napoleon izbojeval eno svojih poslednjih zmag nad rusko-prusko vojsko v \xc4\x8dasu \xc5\xa1estdnevne kampanje._NEWLINE_Vas je do\xc5\xbeivela \xc5\xbealostno usodo v \xc4\x8dasu prve svetovne vojne, ko se je na\xc5\xa1la na sami frontni \xc4\x8drti. Po prvi bitki na reki Aisne je vas zasedla vojska, prebivalstvo pa se je moralo odseliti. Spomladi 1917 je bila med obse\xc5\xbenim bombardiranjem ozemlja Chemin des Dames povsem uni\xc4\x8dena._NEWLINE_Po vojni se je obnova vasi za\xc4\x8dela na ravnini, bolj primerni za kmetijstvo, jugozahodno od stare vasi. Danes Craonne gosti konference in dogodke, povezane s prvo svetovno vojno.'